| **Tamara Buchienė** |
| --- |
|  |
| Gimė | 1923 m. liepos 8 d.Vitebskas, Baltarusijos TSR |
| Mirė | 1970 m. vasario 7 d. (46 metai)Haifa, Izraelis |
|  |
| Veikla | kalbininkė |
| Sritis | germanistika ir lituanistika |

**Tamara Buchienė** (rus. *Тамара Бух*, mergautinė pav. *Meiksinaitė*, 1923 m. liepos 8 d. Vitebskas, Baltarusijos TSR – 1970 m. vasario 7 d. Haifa, Izraelis) – žydų kilmės Lietuvos kalbininkė germanistė ir lituanistė, habilituota humanitarinių mokslų daktarė.

Biografija
----------

1941 m. baigė gimnaziją Kaune. 1942–1948 m. Gorkyje studijavo germanistiką. 1949–1950 m. Vilniaus universitete dėstė vokiečių kalbą. Mokėsi aspirantūroje Leningrade (dab. Sankt Peterburge), čia 1951 m. apgynė daktaro disertaciją „Возвратная конструкция глагола в германских языках" („Sangrąžiniai veiksmažodžiai germanų kalbose").
1953–1956 m. Lietuvių kalbos ir literatūros instituto mokslo darbuotoja. 1957–1967 m. dėstė Varšuvos universitete, skaitė taip pat ir lietuvių kalbos paskaitas. Šiame universitete apgynė habilitacinį darbą „Die Akzentuierung des Christian Donelaitis" („Kristijono Donelaičio kirčiavimas"), 1961 m. darbas išleistas atskira knyga. 1968–1969 m. tobulinosi ir skaitė lituanistikos paskaitas Paryžiaus ir Čikagos universitetuose. T. Buchienės mokinys buvo vienas žymiausių lenkų baltistų profesorius Voicechas Smočynskis.

Mokslinė veikla
---------------

Nagrinėjo lietuvių kalbos istorijos, istorinės akcentologijos, sintaksės ir fonologijos klausimus. Tyrė Seinų ir Suvalkų apylinkių lietuviškus vietovardžius ir asmenvardžius. Ypač domėjosi Mažosios Lietuvos raštų kalba, paskelbė straipsnių apie K. Donelaičio raštų kirčiavimą ir fonologiją, straipsniuose aptarė D. Kleino gramatikos šaltinius, nosinių balsių nykimą Mažosios Lietuvos lietuvių rašomosios kalbos atšakoje, tyrė prijungiamąsias konstrukcijas K. Donelaičio raštuose, lietuvių kalbos dalyvines ir pusdalyvines konstrukcijas. Domėjosi gotų kalba, kurią Varšuvos universitete dėstė.

T. Buchienės darbai buvo spausdinami TSRS ir užsienio kalbotyros žurnaluose „Baltistica", „Acta Baltico-Slavica", „Slavia", „Prace filologiczne", „International Journal of Slavic Linguistics and Poetics" ir kituose.

Bibliografija
-------------

* *Pirmosios spausdintos lietuvių kalbos gramatikos*, studija, su J. Palioniu, Vilnius: Valstybinė politinės ir mokslinės literatūros leidykla, 1957 m.
* *Die Akzentuierung des Christian Donelaitis*, 1961 m.
* *Lithuanian Phonology in Christian Donelaitis*, Haifa, 1974 m.
* *Opuscula Lithuanica*, red. Wojciech Smoczyński, Warszawa: Uniwersytet Warszawski, 1998 m.

Šaltiniai
---------

1. 1 2 3  Zigmas Zinkevičius. *Tamara Buchienė*. Visuotinė lietuvių enciklopedija, T. III (Beketeriai-Chakasai). – Vilnius: Mokslo ir enciklopedijų leidybos institutas, 2003. 545 psl.
2. ↑  Buchienė, T. (1993). „Atsiminimų nuotrupos" (PDF). *Linguistica Baltica* (2): 303. ISSN 1230-3984. Nuoroda tikrinta 2024-02-11.
3. 1 2  „100-osios senosios lietuvių raštijos ir Lenkijos lietuvių šnektų tyrėjos Tamaros Meiksinaitės-Buch (Buchienės) (1923−1970) gimimo metinės". *lki.lt*. 2023-07-08. Nuoroda tikrinta 2024-02-11.
4. 1 2  Jovita Nevulytė-Grėbliūnienė (2013). „Lenkijos lietuvių šnektų tyrimų apžvalga" (PDF). Lituanistika. Nuoroda tikrinta 2024-02-11. p. 147
5. 1 2  „Tamara Buchienė-Meiksinaitė". Mažosios Lietuvos enciklopedija. Nuoroda tikrinta 2024-02-11.
6. 1 2  J. Palionis; Z. Zinkevičius (1970). „Tamara Buchienė". *Baltistica*. **6** (2): 253.